Babelscape/SREDFM huggingface dataset:
Νίκο ΜακΜπρέιν

Ο Νίκο ΜακΜπρέιν (αγγλ. Michael Henry McBrain, 5 Ιουνίου 1952) είναι Άγγλος μουσικός, γνωστός ως ντράμερ του χέβι μέταλ συγκροτήματος Iron Maiden, στους οποίους παίζει από το 1982 μέχρι σήμερα.
Καστέλλο ντέλλα Πιέτρα

Το Καστέλλο ντέλλα Πιέτρα είναι παλαιό φρούριο το οποίο βρίσκεται στην πόλη Βόμπια της Λιγουρίας, η οποία βρίσκεται σε πεδιάδα στην οποία κυλά ένας παραπόταμος του ποταμού Σκρίβια, στην επαρχία της Γένοβας. Αποτελεί το κύριο και χαρακτηριστικότερο μνημείο της γενουάτικης ενδοχώρας, παρουσιάζει πολιτισμικό ενδιαφέρον, ενώ αποτελεί τμήμα του Τοπικού Εθνικού Πάρκου της Αντόλα και είναι ενταγμένο στην λίστα με τα ιταλικά εθνικά μνημεία.

Ευρισκόμενο σε μια υπερυψωμένη φυσική περιοχή μεταξύ δύο απόκρημνων βράχων που αποτελούν φυσική άμυνα, επιβλέπει την οδό που βρίσκεται κατά μήκος του ποταμού Βόμπια κοντά στην Ίσολα ντελ Καντόνε. Το κάστρο είναι προσβάσιμο μονάχα με τα πόδια μέσω ενός μονοπατιού που περνά από το δάσος, καθώς και μία σκάλα, της οποίας η ανάβαση παίρνει, περίπου, είκοσι λεπτά.
Mercyful Fate

Οι Mercyful Fate είναι heavy metal συγκρότημα από την Κοπεγχάγη της Δανίας, με βασικά στελέχη τον τραγουδιστή King Diamond και τον κιθαρίστα Χανκ Σέρμαν. Αποτέλεσαν ένα από τα σπουδαιότερα ονόματα του πρώτου κύματος του black metal, παρ' όλο του ότι η αρχική τους σύνθεση άντεξε μόλις για τέσσερα χρόνια. Επανασυνδέθηκαν το 1993 συνεχίζοντας ως το τέλος της δεκαετίας του '90 και από εκεί και έπειτα πραγματοποιούν σποραδικές επανενώσεις.
Εθνική Γεωργίας U21 (ποδόσφαιρο ανδρών)

Η Εθνική Γεωργίας U21 (ποδόσφαιρο ανδρών) είναι η εθνική ομάδα κάτω των 21 της Γεωργίας. Ελέγχεται από τη Γεωργιανή Ποδοσφαιρική Ομοσπονδία. Η ομάδα θεωρείτα η τροφοδότης της Εθνικής Γεωργίας. Συμμετέχει στο Ευρωπαϊκό πρωτάθλημα ποδοσφαίρου U21, το οποίο διεξάγεται κάθε δύο χρόνια. Ποτέ δεν έχει καταφέρει να συμμετάσχει στην τελική φάση του τουρνουά.

Στην ομάδα συμμετέχουν οι Γεωργιανοί ποδοσφαιριστές κατω των 21 στην αρχή του χρονολογικού έτους που ξεκινά το διετές Ευρωπαϊκό πρωτάθλημα ποδοσφαίρου U21, με αποτέλεσμα κάποιοι ποδοσφαιριστές να συμμετέχουν μέχρι το 23ο έτος.

Παρόλο που η διάλυση της ΕΣΣΔ έγινε επίσημα στις 25 Δεκεμβρίου 1991, η ομάδα κάτω των 21 συνέχισε σαν Εθνική ΕΣΣΔ U21 μέχρι το Ευρωπαϊκό πρωτάθλημα ποδοσφαίρου U21 1992. Μετά από αυτό οι δημοκρατίες που διαχωρίστηκαν από την ΕΣΣΔ δημιούργησαν δικές τους ομάδες όπως οι Εθνική Αρμενίας U21 (ποδόσφαιρο ανδρών), Εθνική Αζερμπαϊτζάν U21 (ποδόσφαιρο ανδρών), Εθνική Λευκορωσίας U21 (ποδόσφαιρο ανδρών), Εθνική Εσθονίας U21 (ποδόσφαιρο ανδρών), Εθνική Λετονίας U21 (ποδόσφαιρο ανδρών), Εθνική Λιθουανίας U21 (ποδόσφαιρο ανδρών), Εθνική Μολδαβίας U21 (ποδόσφαιρο ανδρών) και Εθνική Ουκρανίας U21 (ποδόσφαιρο ανδρών).
Ντάργουιν

Το Ντάργουιν (αγγλικά: "Darwin") είναι πρωτεύουσα και μεγαλύτερη πόλη της Βόρειας Επικράτειας, στην Αυστραλία. Σύμφωνα με την απογραφή του 2016, το Ντάργουιν έχει 145.916 κατοίκους και είναι η μικρότερη πληθυσμιακά από τις πρωτεύουσες της Αυστραλίας. Το Ντάργουιν βρίσκεται στο βόρειο άκρο της Βόρειας Επικράτειας και είναι η βορειότερη από τις πρωτεύουσες της Αυστραλίας. Η πόλη είναι χτισμένη απέναντι από το νησί Μέλβιλ, στον μυχό του Πορτ Ντάργουιν, στον πορθμό Κλάρενς, στη θάλασσα του Τιμόρ. Τις 9 Σεπτεμβρίου 1839, το HMS Beagle έπλευσε στο λιμάνι του Ντάργουιν κατά τη διάρκεια των ερευνών του. Ο Τζον Κλεμεντς Γουίκχαμ του έδωσε το όνομα Πορτ Ντάργουιν, από τον πρώην συνταξιδιώτη τους Κάρολο Δαρβίνο.

Οι ιθαγενείς κάτοικοι της περιοχής είναι οι Αβοριγίνες Λαρράκια. H περιοχή εξερευνήθηκε από τους Ολλανδούς τον 17ο αιώνα. Το Ντάργουιν ιδρύθηκε το 1869 και αρχικά ονομαζόταν Πάλμερστον αλλά το 1911 μετονομάστηκε σε Πορτ Ντάργουιν. Η ανάπτυξη της πόλης επιταχύνθηκε μετά από την ανακάλυψη χρυσού στο Πάιν Κρηκ, 200 χιλιόμετρα νότια, το 1871. Λόγω της στρατηγικής του θέσης, το Ντάργουιν καταστράφηκε από γενική Ιαπωνική αεροπορική επίθεση τις 19 Φεβρουαρίου 1942, την πρώτη σε αυστραλιανό έδαφος, με αποτέλεσμα 243 θανάτους και την καταστροφή πολλών κτιρίων. Μέχρι τον Οκτώβριο του 1943, οι Ιάπωνες βομβάρδισαν το Ντάργουιν 60 φορές. Μετά τον πόλεμο, το Ντάργουιν ξαναχτίστηκε. Η πόλη καταστράφηκε επίσης από το πέρασμα του κυκλώνας Τράσυ τα Χριστούγεννα του 1974, αλλά κατάφερε να ορθοποδήσει ξανά. Το 1979 ανακηρύχθηκε ως μια από τις πρωτεύουσες της Αυστραλίας.

Το Ντάργουιν σήμερα αναπτύσσεται γρήγορα. Το Πορτ Ντάργουιν, το λιμάνι της πόλης, είναι διπλάσιο σε μέγεθος από αυτό του Σίδνεϊ. Οι κύριοι τομείς της οικονομίας είναι ο τουρισμός και η εξόρυξη ορυκτών, όπως το ουράνιο, ο χαλκός, ο μόλυβδος, ο βωξίτης, το μαγγάνιο, ο χρυσός και το φυσικό αέριο. Η εξόρυξη ορυκτών και η ενεργειακή βιομηχανία παράγουν περισσότερα από $2,5 εκατομμύρια το χρόνο.
Σπυρίδων Βελλίνης

Ο Σπυρίδων Βελλίνης (Ναύπλιο, 1818 - Σπέτσες, 3 Αυγούστου 1887) ήταν Έλληνας λόγιος και εκδότης της «Ιστορίας της Ελλάδος».
Μπόμπι Ντάριν

O Μπόμπι Ντάριν ("Bobby Darin", πραγματικό όνομα: "Walden Robert Cassotto", 14 Μαΐου 1936 – 20 Δεκεμβρίου 1973) ήταν Αμερικανός τραγουδιστής και ηθοποιός.

Γεννήθηκε με ασθενική καρδιά, στο Μπρονξ της Νέας Υόρκης. Η μητέρα του ήταν ανήλικη όταν έμεινε έγκυος και ποτέ δεν αποκάλυψε το όνομα του πατέρα του. Ο Ντάριν μεγάλωσε με τους γονείς της μητέρας του, πιστεύοντας μέχρι την ηλικία των 32 ετών πως εκείνη ήταν η μεγαλύτερη αδελφή του. 

Τα προβλήματα υγείας δεν τον εμπόδισαν να γίνει ένα από τα ροκ ινδάλματα της γενιάς του, ενώ παράλληλα είχε μια σύντομη, αλλά καθόλου ευκαταφρόνητη, καριέρα στο Χόλιγουντ, όπου γνώρισε και παντρεύτηκε την τότε ανήλικη Σάντρα Ντι. 

Το πρώτο του συμβόλαιο ήταν με την δισκογραφική εταιρία Decca Records το 1956, χωρίς σημαντική επιτυχία. Ακολούθησε η συνεργασία του με την Atco Records, όπου το 1958 ηχογράφησε την πρώτη του μεγάλη επιτυχία, το τραγούδι «Splish Splash», το οποίο πούλησε πάνω από ένα εκατομμύριο αντίτυπα. Ακολούθησε η μεγάλη εμπορική επιτυχία του τραγουδιού «Dream Lover», του 1959, και το «Mack the Knife», το οποίο παρέμεινε στην πρώτη θέση των charts των ΗΠΑ για 9 εβδομάδες και κατέκτησε το
βραβείο Γκράμι Δίσκου της χρονιάς του 1960. Συνεργάστηκε επίσης με τις δισκογραφικές Capitol, Brunswick, Atlantic και Motown.

Το 1960 έλαβε μέρος στην ταινία «Come September» όπου γνωρίστηκε με την σύζυγό του Σάντρα Ντι. Για την ερμηνεία του έλαβε το βραβείο της Χρυσής Σφαίρας στην κατηγορία πρωτοεμφανιζόμενου καλλιτέχνη το 1962. Υπήρξε επίσης υποψήφιος για Χρυσή Σφαίρα (Καλύτερος ηθοποιός) το 1963 για την ερμηνεία του στην ταινία «Pressure Point» και υποψήφιος για Όσκαρ Δεύτερου αντρικού ρόλου για την ερμηνεία του στην ταινία «Captain Newman, M.D.» για την οποία είχε βραβευτεί με το βραβείο καλύτερου ηθοποιού της Κριτικής Επιτροπής του Φεστιβάλ των Καννών. 

Υποστηρικτής των Δημοκρατικών την δεκαετία του 1960, ο Ντάριν εργάστηκε στο πλευρό του Ρόμπερτ Κένεντι κατά την προεκλογική εκστρατεία του. Την νύχτα της δολοφονίας του στις 4 με 5 Ιουλίου 1968, βρισκόταν και αυτός στο Ξενοδοχείο Ambassador Hotel στο Λος Άντζελες.

Ο Ντάριν πέθανε στις 20 Δεκεμβρίου του 1973 στο Λος Άντζελες, ύστερα από επιπλοκές της υγείας του μετά από εγχείρηση ανοιχτής καρδιάς, τη δεύτερη που πραγματοποιούσε μετά το 1971. 

Η ζωή του περιγράφεται στην ταινία «Beyond the Sea» του 2004, του Μπάρρι Λέβινσον. Τον ρόλο του Μπόμπι Ντάριν υποδύεται ο Κέβιν Σπέισι.
Γεώργιος Ζηνόπουλος

Ο Γεώργιος Ζηνόπουλος (1836 - 1886) ήταν Έλληνας πολιτικός.
Αθλητική Ένωση Μουζακίου Αργιθέας

Η Αθλητική Ένωση Μουζακίου Αργιθέας ή ΑΕΜ είναι ομάδα της πόλης του Μουζακίου Καρδίτσας.
Ρίτσαρντ Κρόμγουελ

Ο Ρίτσαρντ Κρόμγουελ (αναφέρεται και ως Κρόμβελ, αγγλική γλώσσα: "Richard Cromwell", 4 Οκτωβρίου 1626 – 12 Ιουλίου 1712), γιος του Όλιβερ Κρόμγουελ, ήταν ο δεύτερος Λόρδος Προστάτης της Κοινοπολιτείας της Αγγλίας, της Σκωτίας και της Ιρλανδίας, που υπηρέτησε σχεδόν για εννέα μήνες, από τις 3 Σεπτεμβρίου 1658 μέχρι τις 25 Μαΐου 1659. Μετά την πτώση του από την εξουσία, του δόθηκε από τους βασιλικούς το όχι και τόσο κολακευτικό παρατσούκλι "Πεσμένο Πουλί" (Tumbledown Dick).
Ευρυσθένης Γκίζας

Ο Ευρυσθένης Γκίζας (1863-1903) υπήρξε Έλληνας πλαγιαυλητής (φλαουτίστας) μουσικός του 19ου αιώνα.
Παύλος Κύρου

Ο Παύλος Κύρου (βουλγάρικα/σλαβομακεδόνικα: Павел Киров, ... - 19 Νοεμβρίου 1906) ήταν Έλληνας οπλαρχηγός μακεδονομάχος από το Ανταρτικό Φλώρινας.
Χειμερινοί Ολυμπιακοί Αγώνες 1936

Οι Χειμερινοί Ολυμπιακοί Αγώνες 1936 διοργανώθηκαν στο Γκάρμις-Παρτενκίρχεν (Γερμανία) από την 6 Φεβρουαρίου έως τις 16 Φεβρουαρίου 1936.
Ιωάννης Τούμπας

Ο Ιωάννης Τούμπας (1901 - 7 Μαΐου 1995) ήταν Έλληνας στρατιωτικός ο οποίος αναδείχθηκε ήρωας πολέμου, φθάνοντας τον βαθμό του αντιναυάρχου ε.α.. Στη συνέχεια υπήρξε πολιτικός, και υπουργός. Αν και φέρεται να συνεργάστηκε με τους πραξικοπηματίες της 21ης Απριλίου 1967, στη Μεταπολίτευση ορίστηκε βουλευτής επικρατείας της Νέας Δημοκρατίας, στην πρώτη τριετία, και αργότερα αναδείχθηκε Ακαδημαϊκός και πρόεδρος της Ακαδημίας Αθηνών.
Ιωσήφ Δεκιγάλλας

Ο Ιωσήφ Δεκιγάλλας ("De Cigalla") (16 Μαρτίου 1812 - 16 Νοεμβρίου 1886) υπήρξε Έλληνας επιστήμονας και συγγραφέας του 19ου αιώνα.
Μιλτιάδης Βενιζέλος

Ο Μιλτιάδης Βενιζέλος (1822 - 1887) ήταν Έλληνας επιστήμονας του 19ου αιώνα.
Σκωτικό Κοινοβούλιο

Το Σκωτικό Κοινοβούλιο (Σκωτικά γαελικά:"Pàrlamaid na h-Alba"· Σκωτικά: "Scottish Pairlament") είναι ένα αποκεντρωμένο εθνικό, μονοθάλαμο νομοθετικό σώμα της Σκωτίας, που βρίσκεται στην περιοχή Χόλυρουντ της πρωτεύουσας, του Εδιμβούργου. Συχνά αναφέρεται ως «νέο» αγνοώντας ότι η ιστορία του Κοινοβουλίου της Σκωτίας ανάγεται στον Μεσαίωνα. Το Κοινοβούλιο, το οποίο ανεπίσημα αναφέρεται ως "Χόλυρουντ", είναι δημοκρατικά εκλεγμένο σώμα που περιλαμβάνει 129 μέλη γνωστά ως Μέλη του Σκωτικού Κοινοβουλίου (ΜΣΚ). Τα μέλη εκλέγονται για τετραετείς θητείες με το σύστημα μεικτής αναλογικής εκπροσώπησης μελών. Ως αποτέλεσμα, 73 ΜΣΚ αντιπροσωπεύουν μοναδικές γεωγραφικές εκλογικές περιφέρειες που εκλέγονται με πλειοψηφικό σύστημα, με ακόμη 56 να εκλέγονται από οκτώ περιοχές, που η καθεμία εκλέγει επτά ΜΣΚ. Οι πιο πρόσφατες γενικές εκλογές στο Κοινοβούλιο διεξήχθησαν στις 3 Mαΐου 2007.

Το αρχικό Κοινοβούλιο της Σκωτίας (ή "Τάξεις της Σκωτίας") ήταν το εθνικό νομοθετικό σώμα του ανεξάρτητου Βασιλείου της Σκωτίας, και λειτούργησε από τον πρώιμο 13ο αιώνα έως τη συγχώνευση του Βασιλείου της Σκωτίας με το Βασίλειο της Αγγλίας, υπό τους Όρους της Ένωσης του 1707, για να δημιουργηθεί το 1707 το Βασίλειο της Μεγάλης Βρετανίας. Ως συνέπεια, το Κοινοβούλιο της Σκωτίας συγχωνεύθηκε με το Κοινοβούλιο της Αγγλίας για να δημιουργήσει το Κοινοβούλιο της Μεγάλης Βρετανίας, το οποίο έδρευε στο Ουεστμίνστερ στο Λονδίνο.

Μετά από ένα δημοψήφισμα το 1997, στο οποίο οι Σκώτοι έδωσαν την συγκατάθεσή τους, ιδρύθηκε το παρόν Κοινοβούλιο από τον Νόμο της Σκωτίας 1998, το οποίο αρχίζει τις εξουσίες του ως αποκεντρωμένο νομοθετικό σώμα. Ο Νόμος περιγράφει τη νομοθετική ικανότητα του Κοινοβουλίου - τις περιοχές στις οποίες μπορεί να φτιάχνει νόμους - από ιδιαίτερα αναλυτικές εξουσίες που είναι "συγκρατημένες" στο Κοινοβούλιο του Ηνωμένου Βασιλείου: όλα τα ζητήματα που δεν συγκρατώνται ιδιαίτερα είναι αυτόματα στην αρμοδιότητα του Σκωτικού Κοινοβουλίου. Το Κοινοβούλιο του ΗΒ διατηρεί την ικανότητα να τροποποιήσει τους όρους αναφοράς του Σκωτικού Κοινοβουλίου, και μπορεί να επεκτείνει ή να μειώσει τις περιοχές στις οποίες μπορεί να κάνει νόμους. Η πρώτη συνεδρίαση του νέου Κοινοβουλίου έλαβε χώρα στις 12 Μαΐου 1999.
Θερινοί Ολυμπιακοί Αγώνες 1904

Οι Θερινοί Ολυμπιακοί Αγώνες 1904, οι Αγώνες της 3ης Ολυμπιάδας της σύγχρονης εποχής, διοργανώθηκαν στο Σεντ Λούις των Ηνωμένων Πολιτειών από την 1 Ιουλίου έως και τις 23 Νοεμβρίου. Η Ελλάδα κατέκτησε δυο μετάλλια με τον Περικλή Κακούση στην άρση βαρών (Α΄ Ολυμπιονίκης με 112 κιλά, επίδοση που αποτελούσε παγκόσμιο ρεκόρ) και Νικόλαο Γεωργαντά στο δίσκο (Γ΄ Ολυμπιονίκης με βολή 37, 68 μ.)
Γεώργιος Μεταξάς

Ο Γεώργιος Μεταξάς ήταν Έλληνας επαναστάτης στην εξέγερση της Κεφαλλονιάς το 1848. Κατάγεται από την ιστορική οικογένεια των Μεταξάδων.
Ο Σκαθαροζούμης

Ο Σκαθαροζούμης (αγγλικά: "Beetlejuice") είναι αμερικανική κωμωδία φαντασίας παραγωγής 1988 σε σκηνοθεσία Τιμ Μπάρτον. Πρωταγωνιστούν οι Τζίνα Ντέιβις, Άλεκ Μπάλντουιν, Γουινόνα Ράιντερ, Κάθριν Ο' Χάρα, Τζέφρεϊ Τζόουνς, Σίλβια Σίντνεϊ και Μάικλ Κίτον στον ομώνυμο ρόλο. Η ταινία αφηγείται την ιστορία ενός πρόσφατα πεθαμένου ζευγαριού που γίνονται φαντάσμαtα και στοιχειώνουν το όμορφο και ήσυχο σπίτι τους. Όταν μια οικογένεια από τη Νέα Υόρκη μετακομίζει στο σπίτι, τα φαντάσματα καλούν τον ενοχλητικό και πονηρό βιοεξορκιστή ονόματι Σκαθαροζούμης από τον κάτω κόσμο ώστε να τους τρομάξει και να τους διώξει.

"Ο Σκαθαροζούμης" απέσπασε θετικά σχόλια από τους κριτικούς, έγινε μεγάλη εμπορική επιτυχία αποφέροντας 73,7 εκατομμύρια δολάρια παγκοσμίως και βραβεύτηκε με Όσκαρ. Η επιτυχία της ταινίας οδήγησε στη δημιουργία μιας τηλεοπτικής σειράς κινουμένων σχεδίων σε παραγωγή του Μπάρτον και σε μία πιθανή συνέχεια που μέχρι σήμερα δεν έχει υλοποιηθεί με τον τίτλο "Beetlejuice Goes Hawaiian". Ωστόσο, το Μάιο του 2012 ανακοινώθηκε ότι η συνέχεια είναι στο στάδιο της ανάπτυξης.
Γεώργιος Γρυπάρης

Ο Γεώργιος Γρυπάρης (1801 - 1888) υπήρξε Έλληνας δικαστικός και πολιτικός του 19ου αιώνα.
Γεράσιμος Μεταξάς

Ο Γεράσιμος Μεταξάς (1821-1888) ήταν Έλληνας επαναστάτης στην εξέγερση της Κεφαλλονιάς το 1848.
Ιωάννης Ζάρκος

Ο Ιωάννης Ζάρκος (1810-1888) ήταν Έλληνας πολιτικός του 19ου αιώνα.
Παναγιώτης Λύτσικας

Ο Παναγιώτης Λύτσικας (1815 - 14 Νοεμβρίου 1888) ήταν Έλληνας ιατρός του 19ου αιώνα.
Ρόμι Πάκου

Η Ρόμι Πάκου (朴 璐美 Paku Romi, ), 22 Ιανουαρίου 1972) είναι Κορεάτισσα-Γιαπωνέζα ηθοποιός, ηθοποιός φωνής και τραγουδίστρια. Γεννημένη στο Εντογκάβα του Τόκιο, αποφοίτησε από το Κολέγιο Δράματος και Μουσικής Toho Gakuen και σπούδασε στο Πανεπιστήμιο Yonsei. Κατά τα πρώτα βραβεία Seiyū, κέρδισε το βραβείο Καλύτερη Κύρια Χαρακτήρας για την απεικόνιση της Nana Osaki. Οι χαρακτήρες που δημιουργεί είναι συνήθως σκληρές, ήρεμες και ώριμες προέφηβες κοπέλες ή έφηβα αγόρια που συχνά αποκαλούνται παιδιά-θαύματα στα φανταστικά σύμπαντα τους (για παράδειγμα οι Tao Ren, Tōshirō Hitsugaya, Edward Elric, και Natsume Hyuga). Στους γυναικείους ρόλους της ενσωματώνει και το αρχέτυπο "σκληρή/punk κυρία" (Temari από το "Naruto", Nana Osaki και Teresa από το "Claymore"").
Τζιμ Στιούαρτ

Ο Τζιμ Στιούαρτ ("James "Jim" Stewart") είναι παλαίμαχος Σκωτσέζος ποδοσφαιριστής που αγωνιζόταν στη θέση του τερματοφύλακα και νυν προπονητής τερματοφυλάκων.
Κόρμπιν Μπλου

O Κόρμπιν Μπλου ("Corbin Bleu Reivers", 21 Φεβρουαρίου 1989) είναι Αμερικανός ηθοποιός και τραγουδιστής.

Ο Κόρμπιν Μπλου έγινε γνωστός από το ρόλο του ως «Τσαντ» στην επιτυχημένη σειρά ταινιών της Ντίσνευ Μιούζικαλ στο Σχολείο και στη συνέχεια πρωταγωνίστησε στην επιτυχημένη ταινία της Ντίσνεϋ «Jump In». Το πρώτο του σόλο άλμπουμ κυκλοφόρησε το Μάιο του 2007.
Δημήτριος Σαράβας

Ο Δημήτριος Σαράβας (1820 - 1885) ήταν Έλληνας πολιτικός του 19ου αιώνα.
Καρλ Ντέιβιντ Άντερσον

Ο Καρλ Ντέιβιντ Άντερσον (αγγλικά: "Carl David Anderson", 3 Σεπτεμβρίου 1905 – 11 Ιανουαρίου 1991) ήταν Αμερικανός φυσικός γνωστός για την ανακάλυψη του ποζιτρονίου, για την οποία βραβεύθηκε με το Νόμπελ Φυσικής το 1936.
Ένωση Μιδέας

thumb|right|250px|To έμβλημα της Ένωσης Μιδέας.
Η Ένωση Μιδέας είναι ποδοσφαιρικό σωματείο με έδρα το Παναρίτι του Δήμου Μιδέας του νομού Αργολίδας. Αγωνιζόταν στη Δ΄ Εθνική μέχρι το 2011 και στη συνέχεια συγχωνέυτηκε με τον Πανναυπλιακό, σχηματίζοντας τον Πανναυπλιακό 2011-Ένωση Μιδέας. Η Ένωση Μιδέας είχε κατακτήσει το 2010 το Κύπελλο Ερασιτεχνών νικώντας στον τελικό με σκόρ 1-0. Με το όνομα Ένωση Μιδέας υπάρχει από το 2005 ενώ προτύτερα ονομαζόταν Ατρόμητος Παναριτίου και είχε ιδρυθεί το 1978. Έχει χρώματα πράσινο και άσπρο και αγωνίζεται στο Γήπεδο Παναριτίου, που έχει συνθετικό χλοοτάπητα και κερκίδα χωρητικότητας 500 θεατών.
Περικλής Τσιριγώτης

Ο Περικλής Τσιριγώτης (1860 - 1924) ήταν Έλληνας ζωγράφος του 20ού αιώνα.
Citroën Méhari

To Citroën Méhari ήταν ένα ελαφρύ καμπριολέ εκτός δρόμου αυτοκίνητο, που παρήχθη από τη γαλλική αυτοκινητοβιομηχανία Citroën, μεταξύ του 1968 και του 1987. Συνολικά κατασκευάστηκαν 144.953 αντίτυπα σειράς Méhari στα 19 έτη παραγωγής του. Αντικατέστησε την έκδοση Citroën 2CV Sahara του 1958 - 1966. Οι κυριότεροι ανταγωνιστές του Méhari ήταν τα Renault Rodéo και Mini Moke.
Στέφανος Τσιριμώκος

Ο Στέφανος Τσιριμώκος (1899-1976) ήταν Έλληνας αξιωματικός του Ναυτικού, γιος του Ιωάννη Τσιριμώκου και μεγαλύτερος αδελφός του Ηλία Τσιριμώκου.

Γεννήθηκε στη Λαμία το 1899. Εισήλθε στη Σχολή Ναυτικών Δοκίμων και από δόκιμος προσχώρησε στο Κίνημα Εθνικής Αμύνης της Θεσσαλονίκης το 1916. Αποφοίτησε από τη Σχολή Δοκίμων το 1917 ως σημαιοφόρος και έλαβε μέρος στον Α΄ Παγκόσμιο Πόλεμο. Έλαβε μέρος στις διάφορες τότε στρατιωτικές επιχειρήσεις και στη διάρκεια της Μικρασιατικής εκστρατείας υπηρέτησε σε πολεμικά πλοία. Με την εκδήλωση της επανάστασης του 1922 συντάχθηκε σ΄αυτή. Συμμετείχε επίσης τόσο στο κίνημα του 1924 όπως και σ΄ εκείνο του 1925. Έχοντας το βαθμό του Πλωτάρχη συνέπραξε στο κίνημα του 1935 μετά το οποίο καταδικάστηκε ερήμην σε θάνατο και καθαίρεση. Αποτάχθηκε το ίδιο έτος.

Μετά την απονομή χάριτος και τη γενική αμνηστεία, ακολούθησε επάγγελμα στο Εμπορικό Ναυτικό. Το 1941 βρισκόμενος στη Μέση Ανατολή παρουσιάστηκε αυθόρμητα να προσφέρει υπηρεσίες και ανακλήθηκε ως έφεδρος πλωτάρχης. Το 1943 προάχθηκε σε Πλοίαρχο. Το 1944 ανέλαβε ανώτερος διοικητής υποβρυχίων με έδρα τη Μάλτα, επί του επίτακτου Α/Π Κορινθία.<br> 

Τον Απρίλιο του 1944, με αφορμή το κίνημα του Ναυτικού, ο Στέφανος Τσιριμώκος συνελήφθη από τον Άγγλο ναυτικό διοικητή της Μάλτας που τον ενέκλεισε στις φυλακές του παλαιού φρουρίου ζητώντας παράλληλα την εις θάνατο καταδίκη του. Μετά όμως την καταστολή του κινήματος από την ελληνική κυβέρνηση, αποστρατεύθηκε αυτεπάγγελτα.

Κατά την παραμονή του στην Αίγυπτο παντρεύτηκε την Αιγυπτιώτισσα Αλέκα, από την οποία απέκτησε ένα γιο. Μετά από κάποια χρόνια στην Αφρική, εγκαταστάθηκε το 1957 στην Αθήνα , όπου και πέθανε το 1976.
Θειούχο νάτριο

right|thumb|200px|Θειούχο νάτριο

Το θειούχο νάτριο είναι ένα άλας με χημικό τύπο Na2S. Απαντάται σε μορφή άχρωμων κρυστάλλων με πυκνότητα 1,856g/cm3 και σημείο τήξεως 1.180°C. Είναι πάρα πολύ υγροσκοπικό. Έχει διαλυτότητα στο νερό 13,6% σε 20°C και 45% σε 97,5°C. Το θειούχο νάτριο παρασκευάζεται από το θειικό νάτριο με αναγωγή και χρησιμοποιείται στην παραγωγή θειούχων χρωμάτων, στην υφαντουργία και στη βιομηχανία δερμάτων καθώς και κατά τη μέθοδο εμπλουτισμού μεταλλευμάτων με επίπλευση. Το υδροθειούχο νάτριο (χημικός τύπος NaHS) χρησιμοποιείται στην παραγωγή τεχνητών νημάτων και στη βιομηχανία δερμάτων.

Κατηγορία:Άλατα
Κατηγορία:Ενώσεις θείου
Εκτελεστικό του 1823

Το Εκτελεστικό του 1823 (Απρίλιος 1823 - Οκτώβριος 1824) ήταν η δεύτερη κυβέρνηση της «Προσωρινής Διοικήσεως της Ελλάδας».
Το «Εκτελεστικόν» σώμα προέκυψε ύστερα από την Β΄ Εθνοσυνέλευση του Άστρους, και την ψήφιση των μελών του από το «Βουλευτικόν» που συγκροτήθηκε επίσης μετά το τέλος της Εθνοσυνέλευσης.
Γεώργιος Δράκος

Ο Γεώργιος Δράκος (1788 - 1827) ήταν αγωνιστής του 1821.
Γεώργιος Ανδρούτσος

Ο ναύαρχος Γεώργιος Ανδρούτσος (1782 - 1851) ήταν αγωνιστής του 1821.
Γεώργιος Ευαγγελίδης

Ο Γεώργιος Ευαγγελίδης (; , 1821) ήταν Έλληνας μεγαλέμπορος, από τους πρώτους Φιλικούς.
Κέττης

Στην ελληνική μυθολογία ο Κέττης ήταν γενάρχης του λαού των Κιτιέων στην Κύπρο.

Ήταν γιος του Ίωνα, ή Ιώνυα κατά την Γένεση, γενάρχη των Ιώνων ο οποίος είχε έρθει στην Κύπρο από την Αίγυπτο μαζί με τους αδελφούς του Επίβιο και Αστέριο και παντρεύτηκαν Κύπριες. Κόρη του ήταν η Ερινόμη ερωμένη του Άδωνι. Από το όνομά του ονομάστηκε ο λαός Κιτιείς και η πόλη Κίτιο.
Αμυκή

Στην ελληνική μυθολογία η Αμυκή ήταν μυθική βασίλισσα της Κύπρου.

Κατά την παράδοση η Αμυκή λεγόταν και Κιττία, και ήταν κόρη του Σαλαμίνου, μυθικού βασιλιά της Κύπρου. Παντρεύτηκε τον βασιλιά Κάσο, γιο του Ινάχου, και μετοίκησαν στη σημερινή Συρία όπου ίδρυσαν αποικία . Όταν πέθανε τάφηκε εκεί και από το όνομα της ονομάστηκε η χώρα Αμυκή.
1-βουτίνιο

To 1-βουτίνιο (αγγλικά: "1-butyne") είναι οργανική χημική ένωση, που περιέχει άνθρακα και υδρογόνο, με μοριακό τύπο C4H6 και ημισυντακτικό τύπο CH3CH2C≡CH. Είναι εξαιρετικά εύφλεκτο και χημικά δραστικό αλκίνιο που χρησιμοποιείται ως πρόδρομη ένωση για τη σύνθεση άλλων οργανικών ενώσεων. Το χημικά καθαρό 1-βουτίνιο, στις «συνηθισμένες συνθήκες», δηλαδή σε θερμοκρασία 25 °C και υπό πίεση 1 atm, είναι άχρωμο αέριο.
Παναγιώτης Βάρβογλης

Ο Παναγιώτης Βάρβογλης (1799 - 1870) ήταν Έλληνας αγωνιστής του 1821 και πολιτικός του 19ου αιώνα.
Α.Σ. Αετός Σκύδρας

Ο Α.Σ. Αετός Σκύδρας ήταν αθλητικό ποδοσφαιρικό σωματείο στην πόλη της Σκύδρας του νομού Πέλλας. Ιδρύθηκε το 1952, με πλούσια ιστορία σε συμμετοχές στη Γ΄ και τη Δ΄ Εθνική κατηγορία. Αγωνιζόταν στο Δημοτικό Γήπεδο Σκύδρας. Ο σύλλογος δεν συμμετείχε σε κάποιο πρωτάθλημα την περίοδο 2013–14 και διέκοψε τη λειτουργία του.
Άφικλος

Ο Άφικλος ήταν μυθικός βασιλιάς της Χίου.

Βασίλεψε μετά τον Οινοπίωνα και τους γιους του, είχε έρθει στη Χίο από την Ιστιαία μετά από χρησμό που είχε πάρει. Σύμφωνα με τον χρησμό ήταν υποχρεωμένος να θυσιάζει στο Πανιώνιο μαζί με τους υπόλοιπους Ίωνες. Αναφέρεται ότι οι Αχαιοί του είχαν ζητήσει συμμαχία κατά της Τροίας στον Τρωικό πόλεμο. Απόγονος του ήταν ο Έκτωρ ο οποίος έδιωξε τους Κάρες και Άβαντες που είχαν εγκατασταθεί στη Χίο κατά την βασιλεία του Οινοπίωνος.
Citroën Saxo

Το Citroën Saxo ήταν ένα αυτοκίνητο πόλης της κατηγορίας Β, που παρήχθη από τη γαλλική αυτοκινητοβιομηχανία Citroën, από τον Φεβρουάριο του 1996 έως τον Σεπτέμβριο του 2003. Αντικατέστησε το Citroën AX και αντικαταστάθηκε από τα Citroën C3 και Citroën C2, το 2002 και το 2003 αντίστοιχα. Συνολικά κατασκευάστηκαν 1.224.439 αντίτυπα σειράς Saxo κατά τη διάρκεια των 7,5 ετών παραγωγής του.

Στην Ιαπωνία κυκλοφόρησε ως Citroën Chanson (στα γαλλικά σημαίνει «τραγούδι»), επειδή το όνομα Saxo είχε ήδη κατοχυρωθεί από την Honda.
Δημήτριος Γαλανόπουλος

Ο Δημήτριος Γαλανόπουλος ήταν Έλληνας νομικός του 20ου αιώνα.
Όθων Ρουσόπουλος

Ο Όθων Ρουσόπουλος (1856 - 28 Μαΐου 1922) ήταν Έλληνας χημικός του 20ου αιώνα.
Ετχέμ πασάς

Ο Ετχέμ πασάς ήταν ελληνικής καταγωγής Μέγας Βεζίρης της Οθωμανικής Αυτοκρατορίας .
Ισπανία των Αψβούργων

Ο όρος Ισπανία των Αψβούργων αναφέρεται στην ιστορία της Ισπανίας τον 16ο και 17ο αιώνα (1506–1700), όταν η Ισπανία βρισκόταν υπό την εξουσία της Δυναστείας των Αψβούργων (επίσης συνδεδεμένη με το ρόλο της στην ιστορία της Κεντρικής Ευρώπης). Υπό την Αψβουργική διοίκηση (κυρίως υπό τον Κάρολο Ε' και τον Φίλιππο Β' της Ισπανίας), η Ισπανία έφθασε στο ζενίθ της επιρροής και της δύναμης της, ελέγχοντας εδάφη που εκτείνονταν από την Αμερική έως τις Ανατολικές Ινδίες στην Ασία, τις Κάτω Χώρες (οι οποίες περιελάμβαναν εδάφη της Βουργουνδίας και της Γερμανίας), το μεγαλύτερο τμήμα της σύγχρονης Ιταλίας στην Ευρώπη, και από το 1580 έως το 1640 την Πορτογαλία, την Πορτογαλική Αυτοκρατορία και ποικίλα άλλα εδάφη, όπως την Μάλτα στην Μεσόγειο και μικρούς θύλακες όπως την Θέουτα και το Οράν στη Βόρεια Αφρική. Συνολικά, η Ισπανία των Αψβούργων ήταν, για πάνω από έναν αιώνα, η μέγιστη δύναμη του κόσμου. Για αυτό τον λόγο, αυτή η περίοδος της Ισπανικής ιστορίας έχει επίσης αναφερθεί ως η "Εποχή της Επέκτασης".

Κατά τους ύστερους Αψβούργους βασιλείς, και κυρίως στο δεύτερο μισό του 17ου αιώνα, η Ισπανία βίωσε μια βαθμιαία πολιτική και πολιτισμική παρακμή.

Η ναυτική υπεροχή της Ισπανίας τον 16ο αιώνα φάνηκε από την νίκη εναντίον των Οθωμανών στη Ναυμαχία της Ναυπάκτου το 1571 (η οποία ήταν σημαντική για τους Ισπανούς και τους Χριστιανούς συνολικά). Από το μέγεθος της Ισπανικής Αρμάδας το 1588 και μια σειρά νικών εναντίον της Αγγλίας στον Αγγλοϊσπανικό Πόλεμο του 1585–1604. Όμως κατά την διάρκεια των μέσων δεκαετιών του 17ου αιώνα η ναυτική δύναμη της Ισπανίας εισήλθε σε μακρά παρακμή με αυξανόμενες ήττες εναντίον των Ηνωμένων Επαρχιών. Στη ξηρά η Ισπανία των Αψβούργων ενεπλάκη στον Τριακονταετή Πόλεμο, και στο δεύτερο ήμισυ του 17ου αιώνα οι Ισπανοί ηττήθηκαν από τους Γάλλους, υπό τον Βασιλιά Λουδοβίκο ΙΔ'. Η Αψβουργική διοίκηση στην Ισπανία έληξε με τον θάνατο το 1700 του Καρόλου Β' ο οποίος οδήγησε στον Πόλεμο της Ισπανικής Διαδοχής και στην κατάληψη της Ισπανίας από τον Οίκο των Βουρβόνων.

Τα χρόνια των Αψβούργων ήταν επίσης μια Ισπανική Χρυσή Εποχή της πολιτισμικής άνθησης. Μεταξύ των προεξεχουσών μορφών της περιόδου ήταν ο Ντιέγο Βελάθκεθ, ο Ελ Γκρέκο, ο Μιγκέλ ντε Θερβάντες, η Τερέσα της Άβιλα, ο Πέδρο Καλδερόν ντε λα Μπάρκα, ο Φρανθίσκο ντε Βιτόρια, ο Ντομίνγκο ντε Σότο και ο Φρανθίσκο Σουάρεθ.
Λεωνίδας Σμόλεντς

Ο αντιστράτηγος Λεωνίδας Σμόλεντς ή Σμόλενιτς ή Σμολένσκης (όπως αναφερόταν σε υπουργικές αποφάσεις που υπέγραφε) (1806 - 1882) ήταν ελληνικής καταγωγής αξιωματικός του αυστριακού στρατού που έζησε στην Ελλάδα μετά το 1830, στρατιωτικός και δυο φορές Υπουργός Στρατιωτικών της Ελλάδας.
2010 GA6

2010 GA6

Το 2010 GA6 είναι ένας γεωπλήσιος αστεροειδής που ανακαλύφθηκε το 2010. Περιγράφεται ως ένα σχετικά μικρό διατημοκό βράχο περίπου 71 μετρών σε πλάτος. Ανακαλύφθηκε από αστρονόμους με το Catalina Sky Survey στην Tucson, της Αριζόνα. Ο αστεροειδής πέρασε από τη γη σε απόσταση περίπου 223 χιλιάδων μιλίων στις 7:06 μ.μ. EST στις 8 Απριλίου 2010.
Πίτερ Ουστίνοφ

Ο Πίτερ Ουστίνοφ ("Peter Alexander von Ustinov", 16 Απριλίου 1921 - 28 Μαρτίου 2004) ήταν Άγγλος ηθοποιός, θεατρικός συγγραφέας, σεναριογράφος, σκηνοθέτης και παραγωγός του κινηματογράφου και του θεάτρου. Έχει κερδίσει πολλά βραβεία, μεταξύ αυτών και δύο βραβεία Όσκαρ Β΄ Ανδρικού Ρόλου για τις ταινίες "Σπάρτακος (Spartacus, 1960)" και "Τοπ Καπί (Top Kapi, 1964)" το 1961 και το 1965 αντίστοιχα. Θεωρούνταν ένας πολύ ευφυής άνθρωπος και δεινός αφηγητής.
Λιόλιας

Ο καπετάν Λιόλιας (Γεώργιος) ήταν σπουδαίος οπλαρχηγός Μακεδονομάχος από την Κάτω Βύρμπενη (Ιτέα) Φλώρινας.

Έδρασε την περίοδο 1903 - 1912 στην περιοχή Κορεστίων, Φλώρινας, Πελαγονίας και Αλμωπίας με δικό του αντάρτικο σώμα, αποτελούμενο από ντόπιους οπλίτες, εναντίον των Οθωμανών και των Βουλγάρων κομιτατζήδων. Συνεργάστηκε με τον Γεώργιο Τσόντο (καπετάν Βάρδα) σε διάφορες επιχειρήσεις.

Δυστυχώς δεν έχει διασωθεί το ακριβές επώνυμό του.
Χρήστος Μαλτέζος

Ο Χρήστος Μαλτέζος (1908 - 22 Νοεμβρίου 1938) ήταν Έλληνας κομμουνιστής πολιτικός. Διετέλεσε γραμματέας της νεολαίας του Κομμουνιστικού Κόμματος Ελλάδας, ΟΚΝΕ. Δολοφονήθηκε, μετά από βασανιστήρια, σε ηλικία τριάντα χρόνων, στις φυλακές της Κέρκυρας, κατά τη διάρκεια της δικτατορίας του Μεταξά.
Μιχαήλ Ζηκάκης

Ο Μιχαήλ Ζηκάκης ήταν Έλληνας εκδότης του 20ου αιώνα.
Ευκλείδης Σακελλάριος

Ο Ευκλείδης Σακελλάριος (1894-1967) ήταν σημαντικός Έλληνας χημικός μηχανικός του 20ού αιώνα, τακτικός Καθηγητής του Ε.Μ.Π. στην έδρα της Οργανικής Χημικής Τεχνολογίας.
Αλέξανδρος Ζαχαρίου

Ο Αλέξανδρος Ζαχαρίου (1869–1938) ήταν Έλληνας πολιτικός μηχανικός του 20ου αιώνα.
Odoo

Το Odoo (πρώην OpenERP, πρώην Tiny ERP) είναι ένα ERP/CRM σύστημα ανοικτού κώδικα το οποίο ξεφεύγει όμως από την κλασική προσέγγιση αντίστοιχων συστημάτων καθώς ενοποιεί και στοιχεία εταιρικής πληροφόρησης που δεν είναι διαθέσιμα στα παραδοσιακά συστήματα ERP/CRM.
Βασίλειο της Καστίλης

Το Βασίλειο της Καστίλης (ισπανικά: Reino de Castilla) ήταν ένα από τα μεσαιωνικά βασίλεια της Ιβηρικής Χερσονήσου, που από την ίδρυσή του το 1035, ως μετεξέλιξη της υποτελούς στο Βασίλειο του Λεόν, Κομητείας της Καστίλης, αναδείχθηκε παράλληλα με το Στέμμα της Αραγώνας στην κύρια χριστιανική δύναμη της Χριστιανικής Ανακατάκτησης της Ιβηρικής. Προϊόν της οριστικής ένωσης του Βασιλείου της Καστίλης με το Βασίλειο του Λεόν το 1230, προέκυψε το Στέμμα της Καστίλης, ένα από τα πέντε βασίλεια βάσει των οποίων διαμορφώθηκε ιστορικά η Ισπανία.
STS-132

Η πτήση STS-132 (αγγλ. "Space Transportation System", "διαστημικό σύστημα μεταφορών") είναι ο κωδικός που χαρακτηρίζει μια από τις αποστολές της NASA στον διεθνή διαστημικό σταθμό (ISS). 

Η απογείωση του Ατλαντίς έγινε τον Μάιο το 2010, στις 14 του μήνα. Η αποστολή είχε διάρκεια περίπου 12 ημέρες. Η προσγείωση του Ατλαντίς έγινε 26 Μαΐου. Η αποστολή περιλάμβανε τον εφοδιασμό του Διεθνούς Διαστημικού Σταθμού καθώς και την μεταφορά του ρωσικής κατασκευής τμήματος Rassvet Mini-Research Module, για τη διενέργεια επιστημονικών πειραμάτων, μαζί με το Integrated Cargo Carrier-Vertical Light Deployable (ICC-VLD) για την πρόσδεση σκαφών ανεφοδιασμού.
Σύμφωνα με το αρχικό πρόγραμμα, η αποστολή αυτή θα ήταν η τελευταία αποστολή του Ατλαντίς στο διάστημα, με την προϋπόθεση πως δεν θα χρειαζὀταν να πραγματοποιηθεί η αποστολή διάσωσης STS-335 (έκτακτη αποστολή διάσωσης του πληρώματος του Διεθνούς Διαστημικού Σταθμού σε περίπτωση προβλήματος). Τον Φεβρουάριο του 2011, όμως, η NASA ανακοίνωσε πως θα πραγματοποιηθεί μία ακόμα πτήση με τον κωδικό STS-135, η οποία πραγματοποιήθηκε τελικά τον Ιούλιο του 2011, και η οποία θα χρησιμοποιούσε υλικό το οποίο ήταν αρχικά κατασκευασμένο για την αποστολή έκτακτής ανάγκης STS-335, καθώς με την μείωση του προσωπικού του Διεθνούς Διαστημικού Σταθμού, μια έκτακτη περίπτωση διάσωσης μπορούσε πια να καλυφθεί από τις διαστημικές αποστολές Σογιούζ. 



Κατηγορία:Αποστολές Διαστημικών Λεωφορείων
Κατηγορία:Αποστολές στο Διεθνή Διαστημικό Σταθμό
Πέτρος Ευθυμίου

Ο Πέτρος Ευθυμίου (γενν. 27 Μαρτίου 1950) είναι Έλληνας πολιτικός που έχει διατελέσει βουλευτής, ευρωβουλευτής και υπουργός παιδείας επί μία τετραετία.
Βασίλης Κοντογιαννόπουλος

Ο Βασίλης Κοντογιαννόπουλος (7 Σεπτεμβρίου 1942) είναι Έλληνας πολιτικός που υπήρξε βουλευτής και υπουργός κατά την μεταπολιτευτική περίοδο.
Σαμπιχά Γκιοκτσέν

Η Σαμπιχά Γκιοκτσέν (Τουρκικά: "Sabiha Gökçen", 22 Μαρτίου 1913 – Άγκυρα 22 Μαρτίου 2001) ήταν η πρώτη πιλότος πολεμικού αεροσκάφους στον κόσμο και η πρώτη γυναίκα αεροπόρος της Τουρκίας, σε ηλικία 23 ετών. Ήταν ένα από τα οκτώ υιοθετημένα παιδιά του Μουσταφά Κεμάλ Ατατούρκ.
Πάπας Κλήμης Δ΄

Ο Πάπας Κλήμης Δ΄ ("Clément IV", πραγματικό όνομα: Gui Foucois ή Foulques ή Foucault, 23 Νοεμβρίου 1190 έως 1200 - 29 Νοεμβρίου 1268) ήταν Πάπας από τις 5 Φεβρουαρίου του 1265 έως τον θάνατό του.

Εκλέχθηκε σε ένα κογκλάβιο που διεξήχθη στην Περούτζια και διήρκεσε τέσσερις μήνες, ενώ οι καρδινάλιοι φιλονικούσαν για το αν θα καλούσαν τον Κάρολο του Ανζού, τον νεότερο αδελφό του Λουδοβίκου Θ' της Γαλλίας (1226–70), να διεξάγει τον παπικό πόλεμο εναντίον του τελευταίου του Οίκου των Χοενστάουφεν.
Χριστόδουλος Ευθυμίου

Ο Χριστόδουλος Ευθυμίου ήταν Έλληνας εθνικός ευεργέτης.
Γεώργιος Κατεχάκης

Ο Γεώργιος Κατεχάκης (1881-1939), γνωστός και ως "Καπετάν Ρούβας", ήταν Έλληνας Bενιζελικός στρατιωτικός και πολιτικός του 20ού αιώνα, βουλευτής, τρεις φορές Υπουργός Στρατιωτικών (1924, 1930-1932, 1933), Γενικός Διοικητής Θράκης και Γενικός Διοικητής Κρήτης.
Νικόλαος Λιγνός

Ο Νικόλαος Λιγνός (γενν. στη Λαμία στις 22 Ιουλίου 1992) είναι Έλληνας αθλητής της τοξοβολίας.
Citroën Rosalie

Το Citroën Rosalie ήταν σειρά τριών εκδοχών / διαστάσεων ενός αυτοκινήτου που κατασκευάστηκε από τη γαλλική αυτοκινητοβιομηχανία Citroën, από τον Οκτώβριο του 1932 έως τον Σεπτέμβριο του 1938. Οι 3 επιμέρους εκδοχές του Rosalie ονομάζονταν 8CV, 10CV και 15CV. Τα νούμερα αντιστοιχούσαν στο γαλλικό σύστημα φορολόγησης, το οποίο βασιζόταν στον κυβισμό του κινητήρα (CV = φορολογήσιμοι ίπποι).

Και οι τρεις εκδοχές παρουσιάστηκαν ταυτόχρονα στο Σαλόνι Αυτοκινήτου του Παρισιού το 1932. Έως την παρουσίαση του Traction Avant το 1934, συγκροτούσαν και το σύνολο της σειράς μοντέλων της Citroën. Οι 4-κύλινδρες εκδοχές 8CV και 10CV αντικατέστησαν το 4-κύλινδρο Citroën Type C4 του 1928, ενώ η 6-κύλινδρη 15CV αντικατέστησε το 6-κύλινδρο Citroën Type C6 του 1928. Και οι 3 εκδοχές αντικαταστάθηκαν το 1934 από το Traction Avant. Επίσης, και οι τρεις εκδοχές του Rosalie προσφέρθηκαν σε αρκετές εκδοχές αμαξώματος, από τις οποίες η τετράθυρη σεντάν τριών όγκων ήταν σε όλα η πλέον δημοφιλής. 

Υπήρξε επίσης και το Petite Rosalie («Μικρή Rosalie»), ένα ελαφρύ αγωνιστικό αυτοκίνητο με βάση το αμάξωμα του 8CV, που είχε επιτύχει σειρά διαδοχικών ρεκόρ στην αγωνιστική πίστα του Linas-Montlhéry το 1931, καλύπτοντας συνολικά 300.000 χιλιόμετρα, με μέση ταχύτητα 93 km/h (58 mph).
Απόστολος Κατσιφάρας

Ο Απόστολος Κατσιφάρας (Καλέντζι Αχαΐας, 1959) είναι Έλληνας πολιτικός. Έχει διατελέσει βουλευτής, υφυπουργός Δικαιοσύνης και περιφερειάρχης Δυτικής Ελλάδος, ενώ σήμερα είναι επικεφαλής της μείζονος αντιπολίτευσης στο Περιφερειακό Συμβούλιο της Περιφέρειας Δυτικής Ελλάδος.
Ιωάννης Κασσαβέτης

Ο Ιωάννης Κασσαβέτης (1777 - 23 Αυγούστου 1867) ήταν Έλληνας εθνικός ευεργέτης.
Αντρέα Μαφφέι

Ο Αντρέα Μαφφέι (Andrea Maffei, 1798-1885) ήταν λόγιος Ιταλός ποιητής κλασικιστής, μεταφραστής και πολιτικός.

Έγινε περισσότερο γνωστός από τις μεταφράσεις ξένων ποιητών, κυρίως Άγγλων και Γερμανών, όπως του Σαίξπηρ, του Γκαίτε, Φρίντριχ Σίλερ, και άλλων. Ο Μαφφέι έγραψε επίσης και δικά του πρωτότυπα ποιήματα. Ζούσε στο Μιλάνο και από το σαλόνι του σπιτιού του είχαν περάσει πολλοί σπουδαίοι των γραμμάτων και των τεχνών της εποχής του.

Ασχολήθηκε ακόμη με την πολιτική και το 1879 εξελέγη βουλευτής του Βασιλείου της Ιταλίας. Πέθανε το 1885. Το όνομά του φέρει προς τιμή του ένα Λύκειο του Μιλάνου.
Αιθιοπίς

Το Αιθιοπίς (Αἰθιοπίς) είναι ένα χαμένο έπος της αρχαίας ελληνικής λογοτεχνίας. Ήταν μέρος του Τρωικού κύκλου, δηλαδή της ομάδας εκείνης των επών που εξιστορούσε την ιστορία του Τρωικού Πολέμου. Η ιστορία της "Αιθιοπίδας" ακολουθεί χρονολογικά αυτή της ομηρικής "Ιλιάδας", και έπονται τα γεγονότα της "Μικρής Ιλιάδας". Η "Αιθιοπίς" αποδιδόταν από αρχαίους συγγραφείς στον Αρκτίνο της Μιλήτου (βλέπε Κυκλικοί ποιητές). Το ποίημα περιελάμβανε πέντε βιβλία έμμετρου λόγου σε δακτυλικό εξάμετρο.
Κώστας Τσιριμώκος

Ο Κώστας Τσιριμώκος του Ευαγγέλου (Δεκέμβριος 1911 - 15 Νοεμβρίου 1983) ήταν Έλληνας δικηγόρος και πολιτικός.
Ροβέρτος Τσεκόλης

Ο Ροβέρτος Τσεκόλης υπήρξε Έλληνας ακαδημαϊκός και καλλιτέχνης του 19ου αιώνα.
Μαχμούτ Νεντίμ Πασάς

Ο Μαχμούτ Νεντίμ Πασάς (1233/1817-18 - 1300/1833) υπήρξε Μέγας Βεζίρης της Οθωμανικής Αυτοκρατορίας.
Εγγλεζονήσι

Το Εγγλεζονήσι ή Μακρονήσι (τουρκικά: "Uzunada") είναι νησί της Τουρκίας που βρίσκεται στον κόλπο της Σμύρνης. Είναι το μεγαλύτερο νησί της συστάδας των Εγγλεζονησίων, με έκταση 25,4 τ.χλμ.. Η πιθανότερη εκδοχή για την ονομασία του νησιού και της ομώνυμης συστάδας είναι πως προέρχεται από παραφθορά του «Εγκλαζομενήσια», ονομασία που σχετίζεται με τις αρχαίες Κλαζομενές που βρίσκονταν στην απέναντι ακτή. Κατά την αρχαιότητα ονομαζόταν Δρυμούσα. Αναφέρεται από τον ιστορικό Πολύβιο, σύμφωνα με τον οποίο το νησί δόθηκε στους Κλαζομένιους, με την συνθήκη της Απάμειας, το 188 π.Χ. 

Το νησί κατά το παρελθόν είχε κυρίως ελληνικό πληθυσμό που ζούσε στους τρεις οικισμούς του νησιού. Ο μεγαλύτερος οικισμός ήταν ο Θόλος που βρισκόταν στην ανατολική πλευρά του. Οι άλλοι δύο μικρότεροι ήταν η Αγία Παρασκευή στα δυτικά και ο Άγιος Παντελεήμονας στα βορειοανατολικά. Πριν τη Μικρασιατική καταστροφή ο πληθυσμός του νησιού έφτανε τους 2500 κατοίκους. Μετά την ανταλλαγή των πληθυσμών που προέβλεπε η συνθήκη της Λωζάνης οι περισσότεροι εγκαταστάθηκαν στην Νέα Ιωνία Μαγνησίας.
Γρηγόριος Παπαδόπουλος

Ο Γρηγόριος Παπαδόπουλος (1819 - 1873) υπήρξε Έλληνας λόγιος και συγγραφέας του 19ου αιώνα.
Γάγγης

Ο Γάγγης είναι ένα από τα μεγαλύτερα ποτάμια της Ινδικής Χερσονήσου. Το συνολικό μήκος του ποταμού είναι 2.510 χιλιόμετρα και διασχίζει την Ινδία και το Μπανγκλαντές. Θεωρείται ο πιο ιερός ποταμός των Ινδουιστών, ενώ έχει χαρακτηριστεί από την Ινδία ως «"Εθνικός Ποταμός»".

Οι πηγές του βρίσκονται στα Ιμαλάια, στην περιοχή της Ινδίας. Ο ποταμός σχηματίζεται από την ένωση των ποταμών Μπαγκιράτι και Αλακνάντα στην Ινδία, διασχίζει τη βορειοανατολική περιοχή της χώρας και, αφού περάσει στο Μπανγκλαντές, εκβάλει στον κόλπο της Βεγγάλης. Η λεκάνη απορροής του Γάγγη στο Μπανγκλαντές, στο λεγόμενο και "Δέλτα του Γάγγη", μια περιοχή περίπου ενός εκατομμυρίου τετραγωνικών χιλιομέτρων στην οποία εκβάλουν επίσης οι ποταμοί Βραχμαπούτρας και Μέγκνα, εμφανίζει ένα από τα μεγαλύτερα ποσοστά πυκνότητας κατοίκων στον κόσμο. Επιπλέον ονομάστηκε έτσι γιατί ο πληθυσμός της Ινδίας παίρνει νερό από εκεί.
Μαρούτσιος Σχολή

Η Μαρούτσιος Σχολή ή Μαρουτσαία ήταν φημισμένη Ελληνική Σχολή στα Ιωάννινα.
Κόλπος της Σμύρνης

right|thumb|200px|Ο κόλπος της Σμύρνης
Ο Κόλπος της Σμύρνης ή Ερμαϊκός κόλπος είναι μεγάλος κόλπος της δυτικής Τουρκίας που σχηματίζεται στις ακτές του Αιγαίου. Βρίσκεται στα βόρεια της χερσονήσου της Ερυθραίας, δυτικά της Σμύρνης. Οι ακτές του αποικίστηκαν κυρίως από Ίωνες και Αιολείς, κατά τον πρώτο ελληνικό αποικισμό. Σημαντικές αρχαίες πόλεις στις ακτές του ήταν η Σμύρνη, η Φώκαια και οι Κλαζομενές. Στο εσωτερικό του κόλπου βρίσκεται το νησί Εγγλεζονήσι και η ομώνυμη συστάδα νησιών.
Γεώργιος Βούρης

Ο Γεώργιος Βούρης (1802 - 1860) ήταν Έλληνας ακαδημαϊκός του 19ου αιώνα.
Αλώνη

Η Αλώνη (τουρκικά: Paşalimanı) είναι νησί της Τουρκίας στην θάλασσα του Μαρμαρά. Είναι ένα από τα τέσσερα κατοικημένα νησιά του συμπλέγματος των Νησιών του Μαρμαρά και το πλησιέστερο από τα τέσσερα στην Κυζικηνή χερσόνησο. Έχει έκταση 21,4 τ.χλμ. και είναι το δεύτερο μεγαλύτερο του συμπλέγματος μετά το νησί του Μαρμαρά. Στο νησί υπάρχουν πέντε μικροί οικισμοί: η Αλώνη ή τα Αλώνια (Harmanlı), το Πασά Λιμάνι (Paşalimanı), το Βώρυ (Poyrazlı), η Σκοπιά (Balıklı) και η Χουχλιά (Tuzla).
Αφησιά

Η Αφησιά ή Οφιούσα (τουρκικά: Avşa) είναι νησί της Τουρκίας στην θάλασσα του Μαρμαρά. Είναι ένα από τα τέσσερα κατοικημένα νησιά του συμπλέγματος των Νησιών του Μαρμαρά. Η έκτασή της Αφησιάς είναι 20,6 τ.χλμ.. Ο πληθυσμός της είναι περίπου 2.000 κάτοικοι σύμφωνα με εκτίμηση του 2009. Αποτελεί σημαντικό τουριστικό θέρετρο και το καλοκαίρι προσελκύει περισσότερους από 20.000 τουρίστες. Πριν το 1922 το νησί είχε σημαντικό ελληνικό πληθυσμό. Με την ανταλλαγή των πληθυσμών οι Έλληνες του νησιού εγκαταστάθηκαν στην Χαλκιδική και ίδρυσαν τον οικισμό Νέα Αφησιά που αργότερα μετονομάστηκε σε Σάρτη
Γεώργιος Ζαρίφης

Ο Γεώργιος Ζαρίφης (1807 - 1884) ήταν Έλληνας τραπεζίτης και εθνικός ευεργέτης .
Ζώης Καπλάνης

Ο Ζώης Καπλάνης (1736-1806) ήταν Έλληνας επιχειρηματίας και εθνικός ευεργέτης από την Ήπειρο.
Κύπελλο Λα Μάνχα

Το Κύπελλο Λα Μάνχα είναι χειμερινή ποδοσφαιρική διοργάνωση που διεξάγεται στην Μούρθια στην Ισπανία. Οι περισσότεροι από τους συμμετέχοντες είναι ομάδες από χώρες με καλοκαιρινή σεζόν, όπως η Σουηδία, η Φινλανδία, η Δανία, η Ρωσία, οι Η.Π.Α, η Νορβηγία, ο Καναδάς και η Ουκρανία. Η πρώτη διοργάνωση έλαβε χώρα το 1999 με την Ρόζενμποργκ να την κατακτά. Έκτοτε, είναι και η ομάδα με τις περισσότερες κατακτήσεις, έχοντας τρεις συνολικά.
Μιχαήλ Τοσίτσας

Ο Μιχαήλ Τοσίτσας (Μέτσοβο, 3 Ιανουαρίου 1789 - Αθήνα, 4 Νοεμβρίου 1856) ήταν Έλληνας εθνικός ευεργέτης.
Γρηγόριος Ρακιτζής

Ο Γρηγόριος Ρακιτζής (Σέρρες, 1834 - Πάτρα, 1906) ήταν Έλληνας εθνικός ευεργέτης.
Θεόδωρος Πουλάκης

Ο Θεόδωρος Πουλάκης (Κρήτη, c.1620 - Κέρκυρα, 16 Νοεμβρίου 1692) ήταν Έλληνας αγιογράφος του 17ου αιώνα. Θεωρείται από τα αξιολογότερα μέλη (μαζί με τον Εμμανουήλ Τζάνε) της τελευταίας περιόδου της Κρητικής Σχολής.
Κολάξαϊς

Στην ελληνική μυθολογία ο Κολάξαϊς ήταν μυθικός βασιλιάς των Σκυθών και γενάρχης των Παραλατών.

Κατά τον Ηρόδοτο, ήταν γιος του πρώτου βασιλιά Ταργίταου κι εγγονός του Δία. Όταν πέθανε ο πατέρας του, βασίλεψε αρχικά μαζί με τους μεγαλύτερους αδελφούς του Λιπόξαϊ και Αρπόξαϊ. Ο μύθος λέει ότι κάποια μέρα έπεσαν από τον ουρανό τέσσερα χρυσά αντικείμενα ένα αλέτρι, ένας ζυγός, ένας πέλεκυς και μία φιάλη. Τα αδέλφια πλησίασαν με πρώτους τους Λιπόξαϊ και Αρπόξαϊ, αλλά μόλις αυτοί πήγαν να τα πιάσουν τα αντικείμενα έπαιρναν φωτιά. Όταν προσπάθησε ο Κολάξαϊς, η φωτιά έσβησε και τα πήρε στα χέρια του. Θεωρώντας το θεϊκό σημάδι, οι Λιπόξαϊς και Αρπόξαϊς παραιτήθηκαν από τον θρόνο και έμεινε μόνος βασιλιάς ο Κολάξαϊς.
Διονύσιος Λοβέρδος

Ο Διονύσιος Λοβέρδος ήταν Έλληνας οικονομολόγος του 20ού αιώνα.
Λιπόξαϊς

Στην ελληνική μυθολογία ο Λιπόξαϊς ή Λιποξάιος ήταν μυθικός βασιλιάς των Σκυθών και γενάρχης λαών της Σκυθίας.

Κατά τον Ηρόδοτο, ήταν γιος του πρώτου βασιλιά Ταργίταου κι εγγονός του Δία. Όταν πέθανε ο πατέρας του, βασίλεψε αρχικά μαζί με τους αδελφούς του Κολάξαϊ και Αρπόξαϊ. Ο μύθος λέει ότι κάποια μέρα έπεσαν από τον ουρανό τέσσερα χρυσά αντικείμενα, ένα αλέτρι, ένας ζυγός, ένας πέλεκυς και μία φιάλη. Τα αδέλφια πλησίασαν με πρώτους τους Λιπόξαϊ και Αρπόξαϊ, αλλά μόλις αυτοί πήγαν να τα πιάσουν τα αντικείμενα έπαιρναν φωτιά. Όταν προσπάθησε ο Κολάξαϊς, η φωτιά έσβησε και τα πήρε στα χέρια του. Θεωρώντας το θεϊκό σημάδι, οι Λιπόξαϊς και Αρπόξαϊς παραιτήθηκαν από τον θρόνο και έμεινε μόνος βασιλιάς ο Κολάξαϊς. 

Ο Λιπόξαϊς αναφέρεται ότι έγινε γενάρχης του σκυθικού φύλου των Αυχατών.
Αρπόξαϊς

Στην ελληνική μυθολογία ο Αρπόξαϊς ή Αρποξάιος ήταν μυθικός βασιλιάς των Σκυθών και γενάρχης λαών της Σκυθίας.

Κατά τον Ηρόδοτο, ήταν γιος του πρώτου βασιλιά Ταργίταου εγγονός του Δία και αδελφός των Κολάξαϊ και Λιπόξαϊ. Ο μύθος λέει ότι κάποια μέρα έπεσαν από τον ουρανό τέσσερα χρυσά αντικείμενα ένα αλέτρι, ένας ζυγός, ένας πέλεκυς και μία φιάλη. Τα αδέλφια πλησίασαν με πρώτους τους Λιπόξαϊ και Αρπόξαϊ, αλλά μόλις αυτοί πήγαν να τα πιάσουν τα αντικείμενα έπαιρναν φωτιά. Όταν προσπάθησε ο Κολάξαϊς, η φωτιά έσβησε και τα πήρε στα χέρια του. Θεωρώντας το θεϊκό σημάδι, οι Λιπόξαϊς και Αρπόξαϊς παραιτήθηκαν από τον θρόνο και έμεινε μόνος βασιλιάς ο Κολάξαϊς.

Ο Αρπόξαϊς έγινε γενάρχης των Σκυθικών φύλων των Κατιάρων και των Τράσπειων.
Γιάτσεκ Καζιμιέρσκι

Ο Γιάτσεκ Καζιμιέρσκι ("Jacek Paweł Kazimierski") είναι Πολωνός παλαίμαχος ποδοσφαιριστής που αγωνιζόταν στη θέση του τερματοφύλακα και νυν προπονητής τερματοφυλάκων στην Εθνική Πολωνίας.
Μαφία

Η Μαφία (Αγγλικά: Mafia) είναι ένα είδος συνδικάτου του οργανωμένου εγκλήματος του οποίου η κύρια δραστηριότητα είναι ο εκβιασμός για προστασία, η διαιτησία των διαφορών μεταξύ των εγκληματιών, καθώς και η οργάνωση και εποπτεία παράνομων συμφωνιών και συναλλαγών. Στις δευτερεύουσες δραστηριότητες συγκαταλέγονται τα παράνομα τυχερά παιχνίδια, η τοκογλυφία, τα ναρκωτικά, η πορνεία και η απάτη.

Ο όρος εφαρμόστηκε αρχικά στη Σικελική μαφία, αλλά έκτοτε έχει επεκταθεί για να συμπεριλάβει άλλες οργανώσεις παρόμοιων μεθόδων και σκοπών, π.χ. «ρωσική μαφία» ή «ιαπωνική μαφία». Ο όρος εφαρμόζεται ανεπίσημα από τον τύπο και το ευρύ κοινό, όμως οι εγκληματικές οργανώσεις έχουν τις δικές τους ορολογίες (π.χ. η σικελική και ιταλο-αμερικανική μαφία αυτοαποκαλούνται "Κόζα Νόστρα" (Cosa Nostra), η μεξικανική μαφία αυτοαποκαλείται "Λα Έμε" (La Eme), η ιαπωνική μαφία "Γιακούζα" (ヤクザ), η κινεζική μαφία "Τριάδα)" (三合会, "Sān Hé Huì") και η ρωσική μαφία "Μπράτβα" (Братва).

Όταν χρησιμοποιείται μόνος του και χωρίς κάποιο πρόθεμα, ο όρος «μαφία» αναφέρεται συνήθως είτε στη μαφία της Σικελίας είτε στην ιταλο-αμερικανική μαφία και μερικές φορές στο ιταλικό οργανωμένο έγκλημα γενικότερα.
Τσουκουγιόμι

Ο Τσουκουγιόμι ή Τσουκιγιόμι (ιαπ. ツクヨミ) είναι ο θεός της σελήνης στην ιαπωνική μυθολογία.

Ήταν το δεύτερο από τα τρία παιδιά του Ιζανάγκι, που γεννήθηκαν όταν ο Ιζανάγκι καθαριζόταν από τις αμαρτίες του μετά τη φυγή του από τον Κάτω Κόσμο και το θάνατο της συζύγου του, Ιζανάμι. Σύμφωνα με αυτή την εκδοχή, λοιπόν, ο Τσουκουγιόμι γεννήθηκε από το δεξί του μάτι, ενώ κατά μια άλλη ιστορία από ένα χάλκινο καθρέφτη στο δεξί χέρι του Ιζανάγκι. 

Ζούσε στους ουρανούς (Τακαμαγκαχάρα), μαζί με την αδερφή του, Αματεράσου, θεά του ήλιου. Προκάλεσε το θυμό της όταν σκότωσε την Ούκε Μότσι, θεά προστάτιδα της τροφής. Η Αματεράσου οργίστηκε τόσο πολύ, ώστε μετακόμισε σε άλλο σημείο του ουρανού και γι' αυτό το λόγο η μέρα με τη νύχτα δεν υπάρχουν ποτέ μαζί. Σύμφωνα με μεταγενέστερες εκδοχές, η Ούκε Μότσι δολοφονείται από τον θεό Σουσάνοο.
Αριστείδης Λάιος

Ο Αριστείδης Λάιος (1871 - 1965) ήταν Έλληνας φωτοτσιγκογράφος του 20ου αιώνα.

Γεννήθηκε το 1871. Άρχισε την καλλιτεχνική του κατάρτιση στην ξυλογραφία. Βραβεύτηκε επανειλημμένα. Απεβίωσε το 1965.
Δημήτριος Κοσμαδόπουλος

thumb|right|Το μέγαρο της Τράπεζας Κοσμαδόπουλου
Ο Δημήτριος Κοσμαδόπουλος (1856 - 1918) ήταν Έλληνας τραπεζίτης του 20ού αιώνα.
Γρηγόριος Εμπεδοκλής

Ο Γρηγόριος Εμπεδοκλής (7 Οκτωβρίου 1861 – 21 Αυγούστου 1951) ήταν Έλληνας τραπεζίτης του 20ού αιώνα.
Μητροπολιτική περιοχή του Μόμπαϊλ

Η Μητροπολιτική περιοχή του Μόμπαϊλ είναι περιοχή της πολιτείας της Αλαμπάμα με πληθυσμό 406.309. Βρίσκεται μέσα στην Κομητεία Μόμπαϊλ στην νοτιοδυτική άκρη της Αλαμπάμα. Η Μητροπολιτιή περιοχή του Μόμπαϊλ είναι η δεύτερη μεγαλύτερη μητροπολιτική περιοχή στην πολιτεία της Αλαμπάμα. Ησυνδυασμένη στατιστική περιοχή του Mobile–Daphne–Fairhope επίσης περιλαμβάνει την μικρή αλλά ξεχωριστή μητροπολιτική περιοχή της Κομητείας Μπόλντουιν, με πληθυσμόopulation 174,439. Όλη η Συνδυασμένη Στατιστική Περιοχή (CSA) του Μόμπαϊλ–Daphne–Fairhope έχει πληθυσμό 580,748.
Βασιλική Τζαβέλα

Η Βασιλική Τζαβέλα ήταν αγωνίστρια του αγώνα του 1821 από το Αγρίνιο.

Ήταν γυναίκα του Κίτσου Τζαβέλα. Έζησε από κοντά την πολιορκία του Μεσολογγίου και πήρε μέρος στις μάχες. Άοπλη εξήλθε μαζί με τους άλλους και πολέμησε με το πρωτότοκο παιδί της, τον Δημήτρη στον ώμο και έγκυος. Μέσα στην μάχη της έπεσε το παιδί νήπιο δέκα μηνών και το πιάσαν οι Τούρκοι αιχμάλωτο, για να το ανταλλάξουν αργότερα έναντι σαράντα Τούρκων. 

Μετά την έξοδο η Βασιλική παντρεύτηκε τον Κίτσο στο Ναύπλιο. Τον ακολούθησε πιστά σε όλες τις μάχες και τις περιπέτειες του βίου του. Μετά τον θάνατο του συζύγου της η Βασιλική εγκαταστάθηκε σε μια χωριάτικη καλύβα στην Κηφισιά. Έζησε βίο εγκρατή, διαθέτοντας αφειδώς το υστέρημά της για την βοήθεια των φτωχών και των πεινασμένων. Ήταν μια από τις τελευταίες εκπροσώπους της μεγάλης εκείνης γενιάς των ηρωϊκών γυναικών της επανάστασης του 1821.

Απεβίωσε στην Κηφισιά στις 21 Μαρτίου 1882.
Αραβική Λεγεώνα

<br>

Η Αραβική Λεγεώνα (αλ-Γιέις αλ-Αραμπί) υπήρξε ο τακτικός στρατός της Υπεριορδανίας και αργότερα Ιορδανίας στις πρώτες δεκαετίες του 20ου αιώνα.
Ευρωπαϊκό Πρωτάθλημα Ποδοσφαίρου 2012

Το Ευρωπαϊκό Πρωτάθλημα Ποδοσφαίρου 2012, ή αλλιώς Euro 2012, ήταν το 14ο Ευρωπαϊκό Πρωτάθλημα Ποδοσφαίρου. Η διοργάνωση διεξήχθη στην Ουκρανία και την Πολωνία, άρχισε στις 8 Ιουνίου 2012 και ολοκληρώθηκε την 1 Ιουλίου 2012.
Σπυρίδων Καραϊσκάκης

Ο αντιστράτηγος Σπυρίδων Καραϊσκάκης (1825 - 1899) ήταν Έλληνας πολιτικός και στρατιωτικός του 19ου αιώνα.
Αραρά

<br>


Η Αραρά ("Arara") είναι μια μικρή πόλη της πολιτείας Παραΐμπα της Βραζιλίας. Απέχει περίπου 150 χιλιόμετρα από την πρωτεύουσα της Παραΐμπα, Ζοάο Πεσσόα, με την οποία συνδέεται μέσω του αυτοκινητοδρόμου PB-105. 

Η πρώτη εγκατάσταση στην πόλη έγινε το δεύτερο μισό του 19ου αιώνα, από ομάδες από μεταφορείς εμπορευμάτων ("Tropeiros"), που αποφάσισαν να δημιουργήσουν στην περιοχή μια πόλη. Η περιοχή , που αρχικά ανήκε στους ανθρώπους της φυλής Καρίρι, ήταν πλούσια σε δέντρα που στην τοπική διάλεκτο ονομάζονταν Baraúna. Τα δέντρα αυτά χρησίμευαν στους μεταφορείς για την ξεκούρασή τους κατά την διάρκεια των μεταφορών εμπορευμάτων μεταξύ των γειτονικών πόλεων. Για τον λόγο αυτό η περιοχή είναι γνωστή ως «Baraúnas das Araras». Το «αραρά», που είναι και το όνομα της πόλης, προέρχεται από το γεγονός πως στην περιοχή υπήρχε ένας μεγάλος αριθμός παπαγάλων Μακάο (στα πορτογαλικά arara). Η πόλη μεγάλωσε και ενώ αρχικά αποτελούσε διαμέρισμα της πόλης Σερράρια, το 1961 ανεξαρτητοποιήθηκε από αυτή. 

Πολιούχος της πόλης είναι η Παναγία του Ελέους, η εκκλησία της οποίας χτίσθηκε το 1887. Προς τιμή της διοργανώνεται πανηγύρι από τις 6 έως τις 9 Σεπτεμβρίου. Η οικονομία της πόλης βασίζεται στο εμπόριο, τις υπηρεσίες, τη γεωργία και την κτηνοτροφία.
Λάμπρος Νάκος

Ο Λάμπρος Νάκος ή Νάκου ήταν Έλληνας από τη Λιβαδειά, Φιλικός και συντελεστής στην Επανάσταση του 1821 και ως αγωνιστής αλλά και ως πολιτικός, εκλεγμένος πληρεξούσιος σε πολλές εθνοσυνελεύσεις και μινίστρος (υπουργός).
Λεωνίδας Πετροπουλάκης

Ο συνταγματάρχης Λεωνίδας Πετροπουλάκης (1829-1887) ήταν Έλληνας στρατιωτικός και πολιτικός του 19ου αιώνα.
Γεώργιος Μπούσιος

Ο Γεώργιος Μπούσιος (Γρεβενά 1875 - Αθήνα 1929) ήταν Έλληνας πολιτικός του 20ού αιώνα, βουλευτής (1915-1922, 1926-1928) και Υπουργός Εσωτερικών το 1922.
Ηλίας Τανταλίδης

Ο Ηλίας Τανταλίδης (1818 - 1876) ήταν Έλληνας ποιητής, φιλόλογος και καθηγητής του 19ου αιώνα.
Έρικ Τράιμπερ

Ο Έρικ Τράιμπερ (γερμ. Heinrich Treiber, στα ελληνικά Ερρίκος Τράϊμπερ) (1797 - 1882) ήταν Γερμανός φιλέλληνας, ιατρός του αγώνα του 1821.
Γρηγόριος Καμπούρογλου

Ο Γρηγόριος Καμπούρογλου ή Καμπούρογλους (1810- 1868) ήταν Έλληνας εκδότης του 19ου αιώνα.
Σπάρτα Ρότερνταμ

Η Σπάρτα Ρότερνταμ (ολλανδικά: "Sparta Rotterdam") είναι η παλαιότερη Ολλανδική ομάδα ποδοσφαίρου, που εδρεύει στο Ρότερνταμ.